บอร์ด VGI เคาะปันผล 0.041 บ. XD 15 ก.ค.นี้-ขยายเวลาขายหุ้นเพิ่มทุน 428.06 ล้านหุ้นให้ PP
บอร์ด VGI เคาะควักเงิน 421.17 ลบ. ปันผล 0.041 บ. ขึ้น XD 15 ก.ค.64 กำหนดจ่ายปันผลให้ผู้ถือหุ้น 6 ส.ค.64 พร้อมอนุมัติขยายเวลาจัดสรรหุ้นเพิ่มทุน 428.06 ล้านหุ้นให้ PP จํานวนไม่เกิน 50 ราย ในรอบระยะเวลา 12 เดือน เพื่อใช้เป็นเงินทุนหมุนเวียนขยายธุรกิจ-ชำระหนี้
บอร์ด VGI เคาะปันผล 0.041 บ. XD 15 ก.ค.นี้ พร้อมขยายเวลาจัดสรรหุ้นเพิ่มทุน 428.06 ล้านหุ้นให้ PP ใช้เป็นเงินทุนหมุนเวียนขยายธุรกิจ-ชำระหนี้
28 พ.ค. 2564

บริษัท วีจีไอ จำกัด (มหาชน) หรือ VGI ระบุว่า ที่ประชุมคณะกรรมการบริษัท ครั้งที่ 4/2564 เมื่อวันที่ 27 พฤษภาคม 2564 มีมติอนุมัติการจ่ายเงินปันผลสำหรับงวดดำเนินงานวันที่ 1 ต.ค. 2563 ถึงวันที่ 31 มี.ค. 2564 เป็นจํานวนเงินไม่เกิน 421.17 ล้านบาท คิดเป็นอัตราหุ้นละ 0.041 บาท ให้แก่ผู้ถือหุ้น โดยบริษัทฯ ได้กําหนดวันกําหนดรายชื่อผู้ถือหุ้นที่มีสิทธิรับเงินปันผล (Record Date) ในวันที่ 16 กรกฎาคม 2564 โดยจะขึ้นเครื่องหมาย XD วันที่ 15 ก.ค.2564 และกำหนดจ่ายเงินปันผลให้กับผู้ถือหุ้นในวันที่ 6 ส.ค.2564 ทั้งนี้ สิทธิในการรับเงินปันผลนี้ยังมีความไม่แน่นอน เนื่องจากจะต้องได้รับอนุมัติจากที่ประชุมสามัญผู้ถือหุ้น ประจําปี 2564 ก่อน
อีกทั้งยังด้มีมติอนุมัติให้เสนอต่อที่ประชุมสามัญผู้ถือหุ้นประจําปี 2564 เพื่อพิจารณาอนุมัติการขยายระยะเวลาการจัดสรรหุ้นสามัญเพิ่มทุนของบริษัทฯ แบบมอบอํานาจทั่วไป (General Mandate) ตามที่ได้รับอนุมัติจากที่ประชุมสามัญผู้ถือหุ้นประจําปี 2562 เมื่อวันที่ 9 กรกฎาคม 2562 ซึ่งได้อนุมัติการเพิ่มทุนจดทะเบียนของบริษัทฯ จํานวน 42,805,828.50 บาท จากทุนจดทะเบียนเดิมจํานวน 1,036,946,245.80 บาท เป็นทุนจดทะเบียนจํานวน 1,079,752,074.30 บาท โดยการออกหุ้นสามัญเพิ่มทุนจํานวนไม่เกิน 428,058,285 หุ้น มูลค่าที่ตราไว้หุ้นละ 0.10 บาท เพื่อเสนอขายให้แก่บุคคลในวงจํากัด (Private Placement)
ทั้งนี้บริษัทฯ จะออกและเสนอขายหุ้นสามัญเพิ่มทุนของบริษัทฯ ให้แก่บุคคลในวงจํากัด ซึ่งเป็นผู้ลงทุนสถาบันและ/หรือผู้ลงทุนเฉพาะเจาะจงซึ่งมีจํานวนไม่เกิน 50 ราย ในรอบระยะเวลา 12 เดือน โดยผู้ลงทุนจะต้องไม่เป็นบุคคลที่เกี่ยวโยงกัน และราคาที่จะเสนอขายให้แก่บุคคลในวงจํากัดต้องไม่เข้าข่ายเป็นราคาตต่ำตามหลักเกณฑ์ที่กําหนดในประกาศคณะกรรมการกํากับตลาดทุน ที่ ทจ. 72/2558 เรื่อง การอนุญาตให้บริษัทจดทะเบียนเสนอขายหุ้นที่ออกใหม่ต่อบุคคลในวงจํากัด (รวมทั้งที่มีการแก้ไขเพิ่มเติม)
สำหรับวัตถุประสงค์ในการเพิ่มทุนของบริษัทฯ ในครั้งนี้เพื่อให้บริษัทฯ สามารถเข้าถึงแหล่งเงินทุนสําหรับใช้ในการดําเนิน กิจการได้อย่างทันกาล โดยบริษัทฯ มีแผนที่จะใช้เงินทุนในส่วนเพิ่มที่ได้รับจากการเพิ่มทุนเพื่อเป็นเงินทุนหมุนเวียน ในการดําเนินธุรกิจ เพื่อการชําระคืนหนี้เงินกู้และ/หรือเพื่อการขยายการลงทุนของบริษัทฯ และบริษัทย่อย
 